35. schôdza NR SR - 3.deň - A. dopoludnia
Dátum: 2025-05-29
Poslanec: Jurík, Beáta (PS)
Druh vystúpenia: Vystúpenie v rozprave

58. Ďakujem za slovo, pán predsedajúci. Vážené kolegyne, vážení kolegovia, ja by som začala tým, že pochválim vládu, možno tak prekvapivo, za to, že teda doteraz nevetovala 17 sankčných balíkov, to skutočne je dobrá správa a myslím, že na tom sa snáď tu v pléne okrem očividne SNS zhodneme, a podporila tieto balíky napriek tomu bratríčkovaniu sa s ruským režimom, napriek tomu, že si chodí náš premiér podávať ruky do Moskvy s vojnovým zločincom, na ktorého je teda vydaný zatykač, tak v Bruseli potom hlasuje za tieto balíky. A hovorím, je to dobrá vec, pretože Slovensko si aspoň takýmto spôsobom nerobí hanbu, že doteraz nezlomilo, a hovorím doteraz, dostanem sa k 18. balíku, že nezlomilo tú jednotu Európskej únie, ktorá je v tomto veľmi potrebná. Zároveň musím povedať, a to ma, to vás možno opäť prekvapím, že ja chápem tú frustráciu a výčitky pána Danka alebo teda strany SNS voči vládnym predstaviteľom, pretože keď ich počujeme hovoriť o sankciách tu na národnej pôde, aké sú neefektívne, aké sú škodlivé, ako bránia mieru, ako ich nepotrebujeme a potom zároveň za ne teda či už pán minister zahraničných vecí alebo pán premiér hlasujú, tak áno, je to skutočne veľmi zmätočné a mne to pripomína napríklad celú kampaň alebo vôbec aj to, čo bolo po voľbách o ani jeden náboj na Ukrajinu, ten slogan nevyšiel, tak potom sa tam takými maličkými písmenkami a hviezdičkou doplnilo: z našich vládnych zásob alebo teda zo skladov. A toto je vlastne podobné, že sme proti sankciám, ale maličká hviezdička, Times New Roman 6 asi, aby to nikto nevidel, iba ak tie sankcie nemajú negatívne dopady na naše ekonomické záujmy. A toto je niečo, čo teda aj minister Blanár začal v poslednej dobe opakovať, pretože koaličný partner nebol spokojný s tým, že teda na európskej úrovni podporujeme tieto sankcie, a vždy sú k tomu vypracované analýzy, ktoré však doteraz nikdy nikto nevidel. A to hovorím aj ako členka výboru pre európske záležitosti, na ktorý nám chodia stanoviská či už teda z ministerstva zahraničných vecí, keď ide pán Blanár do Bruselu, alebo z úradu vlády, keď ide pán premiér. A vo všetkých tých stanoviskách sa píše, že podporujeme ten daný balík, teda tých predošlých 17, pretože nemá negatívne dopady na základe tej analýzy. No a ja teraz som si teda vypýtala od pána ministra Blanára, ktorý bol včera na našej schôdzi výboru pre európske záležitosti, analýzu, ktorá momentálne prebieha, toho 18. balíka, pretože z medializovaných informácií sme sa dozvedeli, že vláda Roberta Fica uvažuje o tom, že či tento 18. balík podporí. A viete, čo som sa dozvedela? Že zatiaľ ani nevedia, že čo je jeho obsahom. Čiže už má náš premiér vyjadrenia také, že nevieme, že či ho podporíme, ale pritom ešte ani neprebehla tá analýza a teda nevieme, že či áno alebo nie to má tie ekonomické dopady. Toto však spôsobuje veľkú frustráciu aj taký strach u našich európskych partnerov a ja som minulý týždeň bola na jednej konferencii v Bruseli a všetci sa ma tam pýtali, že čo ten váš premiér, prečo nechce podporiť tento 18. balík, aký je problém? A ja som nevedela, čo im mám odpovedať, lebo keďže nevieme zatiaľ jeho presný obsah, sú len nejaké informácie, ktoré vraj unikli z diplomatických kruhov, ale to mi včera minister zahraničných vecí nepotvrdil, tak vlastne nevieme, že čo je jeho skutočný politický dôvod. A na poslednej schôdzi výboru pre európske záležitosti, na ktorú prišiel premiér, tak sa vyjadril, že Slovensko nepodporí ďalší balík sankcií, ak bude predstavovať prekážku pre mierové rokovania. No ale ani len to sa nedeje, pretože ja som teda nezachytila ani z vyjadrení ruských predstaviteľov, ktorí boli rokovať s ukrajinskou stranou, že by problémom boli sankcie. Tie skutočne nikto ani nezmienil, čiže ani táto politická výhovorka neobstojí. Otázne je, že čo tým Robert Fico sleduje a myslím, že asi všetci vieme, že čo to je. Pritom sankcie sú skutočne, a teraz budem sa snažiť zvýrazniť teda to slovo, mierovým nástrojom. Mierovým, pretože nepoužívate zbrane, ale používate ekonomický tlak na to, aby sme nie zastavili vojnu, však myslím, že všetci sme tu realisti, sankcie nikdy žiadnu vojnu nezastavili, ale spomalili rast ruskej ekonomiky, ktorej ekonómovia predpokladali po začiatku vojny, že sa bude skutočne veľmi rýchlo vyvíjať a že o to viac bude môcť Rusko túto vojnu financovať. Vďaka sankciám, vďaka tej jednote, ktorú sme mali v Európskej únii, sa tento rast skutočne spomalil a tým pádom vďaka tomu nemáme momentálne toho vraj spoľahlivého suseda, ktorý by raz odišiel, za našou hranicou, ale ukrajinská armáda ho drží stále, vďakabohu, pomerne ďaleko. Ak sa ale chceme baviť o tej efektivite sankcií a teda týchto balíkov, tak sa kľudne bavme. Vy hovoríte, že nie sú dostatočne efektívne, no však samozrejme, lebo mnohé štáty napríklad ako Maďarsko si vydupkali rôzne výnimky, ktoré, áno, znižujú tú efektivitu balíkov. Keby sme od začiatku sa politicky zhodli na tom, že ideme na Rusko uvaliť skutočne prísne sankcie v rôznych oblastiach vrátane napríklad energetiky, tak možno dnes by sme už boli v celom procese niekde inde. Ja len chcem zdôrazniť práve to, čo teda hovorí aj pán minister zahraničných vecí a teda dúfam, že v tomto mi nebudete oponovať alebo ma to za kritizovať, ale Slovensko podporuje tieto sankčné balíky, ak nemajú ekonomické dopady na naše vlastné záujmy. A to je presný opak toho, čo sa píše v tomto uznesení, s ktorým prišiel pán predkladateľ Lučanský a jeho kolegovia z SNS. Tak ak to hovorí vláda na základe tých analýz, ktoré sú vypracovávané ministerstvom zahraničných vecí v spolupráci s ministerstvom hospodárstva a ďalšími, tak ja nechápem, odkiaľ vy ste zobrali to, že majú negatívne dopady a že preto by sme ich nemali podporiť. A ja skutočne súhlasím s tým oficiálnym stanoviskom, ak nemajú dopady, podporujme ich ďalej. Ak majú, tak sa o tom bavme, ale zatiaľ to tak nebolo. Čo sa týka toho 18. balíka, očividne analýza ešte nie je vypracovaná, ako som spomínala, ako nám teda včera povedal pán minister, pretože zatiaľ nemajú presné informácie o tom, čo by mal tento balík obsahovať, akonáhle ju budú mať, posielajú ju ku nám na výbor, taktiež príde aj pán minister to objasniť, takže ja kľudne pozývam aj kolegov z SNS, máte tam síce vášho zástupcu pána Kotlára, ale však príďte kľudne na ten náš výbor, keď tam bude aj minister a pýtajte sa ho, že teda tá analýza vyzerá takto a takto, tak prečo to ide podporiť alebo prečo to nejde podporiť. Ste tam každopádne vítaní. Čo sa týka toho, že aké efektívne sú tie balíky, tak podľa mňa je veľmi dôležité, aby sme aj pri tom 18. udržali jednotu Európskej únie, aby sme takýmto spôsobom opäť raz nespochybňovali to naše členstvo tam a ja vám môžem povedať, že už na európskej úrovni sa začínajú partneri baviť o tom, že ako nás obísť. A ja neviem, ale to je presne opak toho, čo vy chcete, dúfam, resp. čo deklarujete, že sme stále plnohodnotnou súčasťou EÚ. Tak by sme asi nemali chcieť, aby partneri boli nútení vymýšľať, že ako to spraviť bez Slovenska a Maďarska, lebo na základe ničoho, keďže aj analýzy niečo hovoria, tak na základe ničoho idú podporiť Rusko. Tak ja by som sa teda prihovorila za to, aby sme mali skutočne na toto racionálny pohľad, aby sme sa nerozhodovali politicky, ale keď hovoríte o tých ekonomických dopadoch, no tak bude tá analýza, tak na ňu počkajme. Niekto tu spomínal aj nemeckého kancelára Merza, tak ja by som vás chcela iba poprosiť, aby ste sa pozreli na skutočný prepis toho jeho vyjadrenia spred pár dní, ktorý vyvolal vášne, a keď si, keď si pozriete, čo on skutočne povedal, tak za prvé, nenazval nás menšími štátmi, čiže nebola tam takáto denigrácia, on povedal, že sú tu štáty, ktoré sú v menšine, že je ich menej v porovnaní s tou väčšinou, čiže Slovensko plus Maďarsko. A druhá vec, že nevyhrážal sa tým, že ak nepodporíme sankcie, tak prídeme o eurofondy. Keď si pozriete, čo skutočne povedal v nemeckých médiách, tak to bolo, že Slovensko môže prísť o eurofondy na základe porušení princípov právneho štátu, nespájal to so sankciami, to bola dezinterpretácia, ktorá sa šírila neviem odkiaľ, kde bol ten prvotný zdroj, ale takýmto spôsobom sa nemecký kancelár nevyhrážal v prípade nášho odmietnutia sankcií. Takže tu som len chcela, aby to tu určite odznelo. Posledná vec, lebo už nemám čas, hovoríme o ekonomických, negatívnych ekonomických dopadoch. Ja sa chcem opýtať, že čo by malo naopak Slovensko z toho, že by nepodporilo ten ďalší balík, okrem medzinárodnej hanby. Ja som sa pýtala aj premiéra, že čo sme mali z toho, že sme podporili Maďarsko v tom, že zo sankčného zoznamu vyňali štyroch ruských oligarchov. Čo z tohto majú ľudia na Slovensku? Včera prezident na nás apeloval, aby sme pracovali pre nich, tak sa, prosím, nad tým zamyslime. Ďakujem.